CELEX: 32018R1640
Language: sk
Date: 2018-07-13 00:00:00
Title: Delegované nariadenie Komisie (EÚ) 2018/1640 z 13. júla 2018, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa ďalej špecifikujú požiadavky na správu, riadenie a kontrolu pre prispievateľov pod dohľadom (Text s významom pre EHP)

5.11.2018   
               
               
                  SK
               
               
                  Úradný vestník Európskej únie
               
               
                  L 274/16
               
            
         DELEGOVANÉ NARIADENIE KOMISIE (EÚ) 2018/1640
         z 13. júla 2018,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa ďalej špecifikujú požiadavky na správu, riadenie a kontrolu pre prispievateľov pod dohľadom
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 16 ods. 5 štvrtý pododsek,
         keďže:
         
                     (1)
                  
                  
                     Článkom 16 nariadenia (EÚ) 2016/1011 sa zavádzajú určité požiadavky na správu, riadenie a kontrolu prispievateľov pod dohľadom vrátane požiadavky na zavedenie kontrolného rámca, ktorým sa zabezpečuje integrita, presnosť a spoľahlivosť vstupných údajov, a požiadavky na zavedenie účinných systémov a kontrol na zabezpečenie integrity a spoľahlivosti všetkých príspevkov vstupných údajov. Niektoré z týchto požiadaviek sú už upravené v článkoch 11 a 15 nariadenia (EÚ) 2016/1011 a v zodpovedajúcich delegovaných nariadeniach. Ustanovenie tohto delegovaného nariadenia Komisie však v určitých ohľadoch prekračuje rámec ustanovení uvedených v článkoch 11 a 15 nariadenia (EÚ) 2016/1011 a ustanovenia článkov 11 a 15 by sa nemuseli vzťahovať na určitých prispievateľov pod dohľadom, pretože prispievajú údajmi do referenčných hodnôt poskytovaných správcami, ktorí sú vyňatí z rozsahu pôsobnosti nariadenia (EÚ) 2016/1011. Aby sa zabránilo právnej neistote, požiadavkami stanovenými v tomto delegovanom nariadení Komisie nie sú dotknuté články 11 a 15 nariadenia (EÚ) 2016/1011 a zodpovedajúce delegované nariadenia, a preto sú uplatniteľné len v rozsahu, v akom uvedené ustanovenia dopĺňajú.
                  
               
                     (2)
                  
                  
                     Kontrolný rámec zavedený prispievateľom pod dohľadom by mal obsahovať postup na odhaľovanie a riešenie porušení nariadenia (EÚ) 2016/1011 a porušení príslušného kódexu správania, ako aj politiky v oblasti oznamovania nekalých praktík, dohľadu a pravidelného preskúmania procesu prispievania vstupnými údajmi. Cieľom je, aby prispievatelia pod dohľadom mohli zabezpečiť, že konajú v súlade so zákonom a predkladajú vstupné údaje, ktoré sú presné a spoľahlivé.
                  
               
                     (3)
                  
                  
                     Odborná príprava, ktorú musia absolvovať predkladatelia zamestnaní prispievateľmi pod dohľadom podľa článku 16 ods. 2 písm. b) nariadenia (EÚ) 2016/1011, by mala obsahovať aj odbornú prípravu v oblasti toho, ako sa má pomocou referenčnej hodnoty merať základný trh alebo ekonomická realita, a odbornú prípravu v oblasti všetkých prvkov kódexu správania uplatniteľných na prispievanie vstupnými údajmi. Táto odborná príprava je základným nástrojom na zabezpečenie toho, aby predkladatelia konali primerane a v súlade s metodikou referenčnej hodnoty.
                  
               
                     (4)
                  
                  
                     Opatrenia na riešenie konfliktov záujmov, ktoré prispievateľ pod dohľadom musí zaviesť podľa článku 16 ods. 2 písm. c) nariadenia (EÚ) 2016/1011, by mali zahŕňať opatrenia týkajúce sa oddelenia predkladateľov od ostatných zamestnancov prispievateľa a opatrenia týkajúce sa politiky prispievateľa v oblasti odmeňovania predkladateľov s cieľom minimalizovať motiváciu predkladateľov manipulovať s prispievaním vstupnými údajmi.
                  
               
                     (5)
                  
                  
                     Systémy na uchovávanie záznamov, ktoré prispievateľ pod dohľadom musí zaviesť podľa článku 16 ods. 2 písm. d) nariadenia (EÚ) 2016/1011, by mali zahŕňať požiadavku na uchovávanie záznamov o komunikácii v súvislosti s poskytovaním vstupných údajov vrátane záznamov o menách predkladateľov. Cieľom je zabezpečiť primeranú úroveň transparentnosti.
                  
               
                     (6)
                  
                  
                     Tým, že sa prispievateľom povolí, aby používali vlastné uváženie, vzniká riziko, že rôzni odborníci ho budú používať rozdielne alebo že ho bude v priebehu času používať rozdielne dokonca aj ten istý odborník. Vlastné uváženie takisto zvyšuje zraniteľnosť príslušnej referenčnej hodnoty voči manipulácii. Je preto potrebné, aby politiky zavedené podľa článku 16 ods. 3 nariadenia (EÚ) 2016/1011 obsahovali rámec zameraný na zabezpečenie konzistentnosti v používaní úsudku alebo pri vykonávaní vlastného uváženia a na zníženie rizika manipulácie. Takýmto rámcom by sa mala zaviesť povinnosť vykonávať pravidelné interné preskúmania uplatňovania expertného úsudku. Mali by sa v ňom takisto identifikovať druhy informácií, ktoré sa majú alebo nemajú zohľadniť, aby sa primeraným spôsobom stanovil priestor na vlastné uváženie.
                  
               
                     (7)
                  
                  
                     Správcom by sa mal poskytnúť dostatok času na to, aby zabezpečili súlad s požiadavkami tohto nariadenia. Toto nariadenie by sa preto malo začať uplatňovať dva mesiace od nadobudnutia účinnosti.
                  
               
                     (8)
                  
                  
                     Toto nariadenie vychádza z návrhu regulačných technických predpisov, ktoré predložil Komisii Európsky orgán pre cenné papiere a trhy (ESMA).
                  
               
                     (9)
                  
                  
                     Orgán ESMA uskutočnil otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov zriadenú článkom 37 nariadenia Európskeho parlamentu a Rady (EÚ) č. 1095/2010 (2),
                  
               PRIJALA TOTO NARIADENIE:
         
            Článok 1
            Rozsah pôsobnosti
            Toto nariadenie sa nevzťahuje ani neuplatňuje na prispievateľov pod dohľadom, ktorí prispievajú údajmi len do nevýznamných referenčných hodnôt.
            Požiadavky zavedené v tomto nariadení sa nedotýkajú požiadaviek zavedených v článkoch 11 a 15 nariadenia (EÚ) 2016/1011 a regulačných technických noriem prijatých v článku 11 ods. 5 a článku 15 ods. 6 nariadenia (EÚ) 2016/1011 (3).
         
         
            Článok 2
            Kontrolný rámec
            Kontrolný rámec, ktorý prispievateľ pod dohľadom musí zaviesť podľa článku 16 ods. 1 nariadenia (EÚ) 2016/1011, zahŕňa zavedenie a udržiavanie aspoň týchto kontrol:
            
                        a)
                     
                     
                        účinný mechanizmus dohľadu nad procesom prispievania vstupnými údajmi, ktorý zahŕňa systém riadenia rizík, identifikáciu vedúcich pracovníkov zodpovedných za proces prispievania údajmi a zapájanie akýchkoľvek funkcií dodržiavania súladu s predpismi a vnútorného auditu v rámci organizácie prispievateľa;
                     
                  
                        b)
                     
                     
                        politika v oblasti oznamovania nekalých praktík, ktorej súčasťou sú primerané záruky pre oznamovateľov;
                     
                  
                        c)
                     
                     
                        postup na odhaľovanie a riešenie porušení nariadenia (EÚ) 2016/1011 a porušení príslušného kódexu správania vypracovaného podľa článku 15 uvedeného nariadenia vrátane postupu na preskúmanie akéhokoľvek odhaleného porušenia a zaznamenanie následných prijatých opatrení;
                     
                  
                        d)
                     
                     
                        pravidelné preskúmanie procesu prispievania údajmi, ktoré sa má uskutočniť aspoň raz ročne a vždy, keď dôjde k zmene príslušného kódexu správania.
                     
                  
         
            Článok 3
            Kontroly predkladateľov
            
               1.   Systémy a kontroly, ktoré prispievateľ pod dohľadom musí zaviesť podľa článku 16 ods. 2 písm. a) nariadenia (EÚ) 2016/1011, zahŕňajú zdokumentovaný a účinný proces prispievania údajmi, pričom zahŕňajú aspoň:
               
                           a)
                        
                        
                           proces určenia predkladateľov a postupov prispievania, ak je predkladateľ neočakávane nedostupný, vrátane určenia náhradníkov;
                        
                     
                           b)
                        
                        
                           postupy a systémy na monitorovanie údajov používaných na prispievanie a samotného prispievania, ktoré sú schopné generovať varovania v súlade s parametrami, ktoré vopred stanovil prispievateľ.
                        
                     
            
               2.   Bez toho, aby bola dotknutá akákoľvek požiadavka zavedená podľa článku 15 nariadenia (EÚ) 2016/1011, prispievateľ pri rozhodovaní o tom, či je primerané na účely článku 16 ods. 2 písm. a) uvedeného nariadenia zaviesť proces schvaľovania fyzickou osobou, ktorá zastáva hierarchicky nadradenú pozíciu voči pozícii predkladateľa, prihliada na tieto kritériá:
               
                           a)
                        
                        
                           úroveň vlastného uváženia v procese prispievania;
                        
                     
                           b)
                        
                        
                           povaha, rozsah a zložitosť činností prispievateľa pod dohľadom;
                        
                     
                           c)
                        
                        
                           či môžu vzniknúť konflikty záujmov medzi prispievaním vstupnými údajmi do referenčnej hodnoty a akýmikoľvek obchodnými alebo inými činnosťami, ktoré vykonáva prispievateľ.
                        
                     
            
               3.   Ak kontroly zavedené prispievateľom pod dohľadom zahŕňajú proces schvaľovania fyzickou osobou, ktorá zastáva hierarchicky nadradenú pozíciu voči pozícii predkladateľa, uvedené kontroly zahŕňajú jasné pravidlá o načasovaní schvaľovania a ak zahŕňajú možnosť schválenia po predložení vstupných údajov, určujú okolnosti, za ktorých je povolené schválenie po predložení, ako aj maximálnu lehotu, v ktorej má takéto schválenie prebehnúť.
            
         
         
            Článok 4
            Odborná príprava predkladateľov
            
               1.   Systémy a kontroly, ktoré prispievateľ pod dohľadom musí zaviesť podľa článku 16 ods. 2 písm. b) nariadenia (EÚ) 2016/1011, zahŕňajú programy odbornej prípravy na zabezpečenie toho, aby každý predkladateľ mal:
               
                           a)
                        
                        
                           dostatočné vedomosti a skúsenosti v oblasti toho, ako sa má pomocou referenčnej hodnoty merať základný trh alebo ekonomická realita;
                        
                     
                           b)
                        
                        
                           dostatočné vedomosti o všetkých prvkoch príslušného kódexu správania vypracovaného podľa článku 15 ods. 1 uvedeného nariadenia, ak takýto kódex existuje.
                        
                     
            
               2.   Vedomosti predkladateľov uvedené v odseku 1 písm. a) a b) a ich vedomosti o požiadavkách nariadenia (EÚ) 2016/1011 aj nariadenia Európskeho parlamentu a Rady (EÚ) č. 596/2014 (4) v rozsahu uplatniteľnom na úlohy predkladateľov sa pravidelne a v každom prípade aspoň raz ročne opätovne posudzujú, aby sa pri každom predkladateľovi overilo, či je stále vhodné, aby konal ako predkladateľ.
            
            
               3.   Odsek 2 sa neuplatňuje v prípade prispievateľov pod dohľadom, ktorí prispievajú do významných referenčných hodnôt.
            
         
         
            Článok 5
            Konflikty záujmov
            
               1.   Opatrenia na riešenie konfliktov záujmov, ktoré prispievateľ pod dohľadom musí zaviesť podľa článku 16 ods. 2 písm. c) nariadenia (EÚ) 2016/1011, zahŕňajú aspoň tieto opatrenia:
               
                           a)
                        
                        
                           register konfliktov záujmov, ktorý sa musí aktualizovať a používať na zaznamenávanie akýchkoľvek identifikovaných konfliktov záujmov a opatrení prijatých na ich riešenie. Register musí byť dostupný interným alebo externým audítorom;
                        
                     
                           b)
                        
                        
                           fyzické oddelenie predkladateľov od ostatných zamestnancov prispievateľa, ak je takéto oddelenie vhodné vzhľadom na úroveň vlastného uváženia v procese prispievania, povahu, rozsah a zložitosť činností prispievateľa a na to, či môžu vzniknúť konflikty záujmov medzi prispievaním vstupnými údajmi do referenčnej hodnoty a akýmikoľvek obchodnými alebo inými činnosťami, ktoré vykonáva prispievateľ;
                        
                     
                           c)
                        
                        
                           vhodné vnútorné postupy dohľadu, ktoré v prípade, že zamestnanci nie sú organizačne alebo fyzicky oddelení, zahŕňajú aj pravidlá o vzájomnom pôsobení predkladateľov so zamestnancami tzv. útvaru front office.
                        
                     
            
               2.   Opatrenia na riešenie konfliktov záujmov takisto zahŕňajú politiky odmeňovania súvisiace s predkladateľmi, ktorými sa zabezpečuje, že odmeňovanie predkladateľa nesúvisí so žiadnymi z týchto faktorov:
               
                           a)
                        
                        
                           úrovňou referenčnej hodnoty;
                        
                     
                           b)
                        
                        
                           konkrétnymi hodnotami uskutočnených príspevkov; a
                        
                     
                           c)
                        
                        
                           výkonom akejkoľvek konkrétnej činnosti prispievateľa pod dohľadom, ktorá by mohla spôsobiť konflikt záujmov s prispievaním vstupnými údajmi do referenčnej hodnoty.
                        
                     
         
         
            Článok 6
            Uchovávanie záznamov
            
               1.   Záznamy o komunikácii v súvislosti s poskytovaním vstupných údajov, ktoré sa majú uchovávať podľa článku 16 ods. 2 písm. d) nariadenia (EÚ) 2016/1011, zahŕňajú záznamy o uskutočnených príspevkoch a menách predkladateľov.
            
            
               2.   Záznamy o expozícii prispievateľa voči finančným nástrojom, ktoré používajú referenčnú hodnotu ako odkaz, ktoré sa majú uchovávať podľa článku 16 ods. 2 písm. d) nariadenia (EÚ) 2016/1011, zahŕňajú záznamy o druhu činnosti, ktorú vykonáva prispievateľ pod dohľadom a ktorá spôsobuje expozíciu.
            
            
               3.   Záznamy z interných a externých auditov, ktoré sa majú uchovávať podľa článku 16 ods. 2 písm. e) nariadenia (EÚ) 2016/1011, zahŕňajú záznamy o podkladovom dokumente k auditu, audítorskej správe a všetkých opatreniach prijatých v reakcii na každý audit.
            
            
               4.   Odsek 3 sa neuplatňuje v prípade prispievateľov pod dohľadom, ktorí prispievajú do významných referenčných hodnôt.
            
         
         
            Článok 7
            Expertný úsudok
            Politiky, ktoré prispievateľ pod dohľadom musí zaviesť podľa článku 16 ods. 3 nariadenia (EÚ) 2016/1011, ak sa vstupné údaje opierajú o expertný úsudok, zahŕňajú aspoň tieto prvky:
            
                        a)
                     
                     
                        rámec na zabezpečenie konzistentnosti medzi jednotlivými predkladateľmi, ako aj konzistentnosti v priebehu času, v súvislosti s používaním úsudku alebo vykonávaním vlastného uváženia;
                     
                  
                        b)
                     
                     
                        identifikácia druhov informácií, ktoré môžu alebo nemôžu byť zohľadnené pri používaní úsudku alebo vykonávaní vlastného uváženia;
                     
                  
                        c)
                     
                     
                        postupy na preskúmanie každého použitia úsudku alebo vykonania vlastného uváženia.
                     
                  
         
            Článok 8
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 25. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
         
            (3)  Delegované nariadenie Komisie (EÚ) 2018/1638 z 13. júla 2018, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa ďalej špecifikuje, ako možno zabezpečiť vhodnosť a overiteľnosť vstupných údajov, a pokiaľ ide o vnútorné postupy dohľadu a overovania prispievateľa, ktorých zavedenie musí zabezpečiť správca kritickej alebo významnej referenčnej hodnoty, ak vstupnými údajmi prispieva tzv. útvar front office (pozri stranu 6 tohto úradného vestníka); a delegované nariadenie Komisie (EÚ) 2018/1639, z 13. júla 2018, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa ďalej špecifikujú prvky kódexu správania, ktorý majú vypracovať správcovia referenčných hodnôt, a ktoré sú založené na vstupných údajoch od prispievateľov (pozri stranu 11 tohto úradného vestníka).
         
            (4)  Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1)